
Par daudzdzīvokļu dzīvojamai mājai Grīvas prospektā 4, Ogrē, Ogres nov., funkcionāli nepieciešamo zemesgabala noteikšanu
Ogres novada pašvaldībā (turpmāk – Pašvaldība) 2024. gada 30. maijā saņemts daudzdzīvokļu dzīvojamās mājas Grīvas prospektā 4, Ogrē, Ogres nov. pārvaldnieka SIA “Namu pārvaldīšana” iesniegums (reģ. Nr. 2-4.1/2865) (turpmāk – Iesniegums), kurā dzīvokļu īpašnieki izteikuši lūgumu pieņemt lēmumu par funkcionāli nepieciešamo zemes gabalu daudzdzīvokļu dzīvojamai mājai Grīvas prospektā 4, Ogrē, Ogres novadā, uzsākot atsavināšanas tiesības izmantošanas procesu dalītā īpašuma izbeigšanai.

Piespiedu dalītā īpašuma privatizētajās daudzdzīvokļu mājās izbeigšanas likuma 5. panta ceturtajā daļā noteikts, ka lēmums par atsavināšanas tiesības izmantošanas procesa uzsākšanu ir tiesiskais pamats, lai pašvaldība, kuras administratīvajā teritorijā atrodas daudzdzīvokļu dzīvojamā māja, pieņemtu lēmumu par daudzdzīvokļu dzīvojamai mājai funkcionāli nepieciešamo zemesgabalu (turpmāk – FNZG). 
Ogres novada administratīvajā teritorijā FNZG pārskatīšanu vai/un noteikšanu veic Pašvaldības Daudzdzīvokļu dzīvojamai mājai funkcionāli nepieciešamās zemes gabala noteikšanas un pārskatīšanas komisija (turpmāk – Komisija) atbilstoši Ogres novada pašvaldības 2023. gada 30. marta saistošajiem noteikumiem Nr. 6/2023 “Par dzīvojamai mājai funkcionāli nepieciešamā zemes gabala pārskatīšanu” (turpmāk – Saistošie noteikumi).

Izskatot Iesniegumu un tās rīcībā esošo informāciju, Komisija konstatē:
1. Ēku (būvju) nekustamais īpašums, kadastra numurs 7401 501 0037, sastāv no dzīvojamās mājas, kadastra apzīmējums 7401 001 0470 001, adrese: Grīvas prospekts 4, Ogre, Ogres nov. (turpmāk – Dzīvojamā māja), īpašuma tiesības nostiprinātas Zemgales rajona tiesas Ogres pilsētas zemesgrāmatas nodalījumā Nr. 1259. Dzīvojamā mājā ir pilnībā sadalīta dzīvokļu īpašumos, kuri ir reģistrēti atsevišķos zemesgrāmatas nodalījumos.

2. Atbilstoši Nekustamā īpašuma Valsts kadastra informācijas sistēmas datiem (turpmāk – Kadastrs) Dzīvojamā mājai ir 4 stāvi, ēkas kopējā platība ir 2215.6 m2, apbūves laukums 618.0 m2.

3. Dzīvojamā māja atrodas uz fiziskām personām piederošās zemes vienības ar kadastra apzīmējumu 7401 001 0470, ar platību 2049 m2 (adrese: Grīvas prospekts 4, Ogre, Ogres nov.) (turpmāk – Zemes vienība), par kuru īpašuma tiesības nostiprinātas Zemgales rajona tiesas Ogres pilsētas zemesgrāmatas nodalījumā Nr. 2067. Vienlaikus uz Zemes vienības atrodas transformatora apakšstacijas ēka. Zemes vienībai Nekustamā īpašuma valsts kadastra informācijas sistēma ir reģistrēts nekustamā īpašuma lietošanas mērķis “Trīs, četru un piecu stāvu daudzdzīvokļu māju apbūve” (NĪLM kods 0702, platība 1737 m2), “Ar maģistrālajām elektropārvaldes un sakaru līnijām un maģistrālajiem naftas, naftas produktu, ķīmisko produktu, gāzes un ūdens cauruļvadiem saistīto būvju, ūdens ņemšanas un notekūdeņu attīrīšanas būvju apbūve” (NĪLM kods 1201, platība 70 m2), komercdarbības objektu apbūve (NĪLM kods 0801, platība 242 m2). 
4. FNZG robežas Dzīvojamai mājai apstiprinātas ar Ogres pilsētas domes Zemes komisijas 1998. gada 10. decembra lēmumu Nr. 1255 “Par zemes gabala robežu plāna un platības apstiprināšanu”  (turpmāk – Lēmums) 1450 m2 platībā atbilstoši Valsts zemes dienesta Ogres rajona nodaļas mērniecības biroja mērnieka V. Bites izgatavotajam robežu plānam. 
5. Piebraucamais ceļš līdz Dzīvojamai mājai izbūvēts caur fiziskai personai piederošā nekustamā īpašuma Grīvas prospektā 2A, Ogrē, Ogres nov., zemesgabalu ar kadastra apz. 7401 001 0626, kura īpašumtiesības reģistrētas Zemgales rajona tiesas Ogres pilsētas zemesgrāmatas nodalījumā Nr. 100000074598. Minētājā zemesgrāmatā norādīts, ka nostiprināts ceļa servitūts par labu Zemes vienībai un transformatoru apakšstacijai.
Komisija 2025. gada 20. martā pieņēma lēmumu Nr. K.5-9.3/4 “Par daudzdzīvokļu dzīvojamai mājai Grīvas prospektā 4, Ogrē, Ogres nov., funkcionāli nepieciešamā zemesgabala noteikšanas/pārskatīšanas uzsākšanu” (turpmāk – Lēmums par FNZG pārskatīšanu). Lēmumam par FNZG pārskatīšanu pievienots grafiskais materiāls, kur vizuāli uzrādīts FNZG atbilstoši Ogres pilsētas domes 1998. gada 10. decembra lēmumam Nr. 1255 “Par zemes gabala robežu plāna un platības apstiprināšanu”.
 Pašvaldības tīmekļvietnē 2025. gada 21. martā ievietots Komisijas paziņojums “Paziņojums par daudzdzīvokļu dzīvojamai mājai Grīvas prospektā 4, Ogrē, Ogres nov., funkcionāli nepieciešamā zemesgabala noteikšanas/pārskatīšanas uzsākšanu”, Informācija par Lēmumu par FNZG publicēta Pašvaldības mājas lapā, vietnē https://www.ogresnovads.lv/lv/jaunums/pazinojums-par-daudzdzivoklu-dzivojamai-majai-grivas-prospekta-4-ogre-ogres-nov-funkcionali-nepieciesama-zemesgabala-noteiksanasparskatisanas-uzsaksanu. 
Lēmums par FNZG pārskatīšanu nosūtīts dzīvojamās mājas Grīvas prospektā 4, Ogrē, Ogres nov. pilnvarotai personai Ingai Valterei, SIA “Namu pārvaldīšana”, kā arī zemes vienības ar kadastra apz. 7401 001 0470 īpašniekiem, ar lūgumu sniegt viedokli par dzīvojamās mājas FNZG skici. 
Minētās zemes vienības īpašniekiem 2025. gada 25. jūnijā atkārtoti nosūtīts Lēmums par FNZG pārskatīšanu, lūdzot līdz 2025. gada 1. augustam sniegt viedokli par dzīvojamās mājas FNZG skici. Norādītajā termiņā no zemes īpašniecēm un dzīvojamās mājas Grīvas prospektā 4, Ogrē, Ogres nov., pilnvarotās personas Ingas Valteres  un SIA “Namu pārvaldīšana” iebildumi vai priekšlikumi netika saņemti.
Likuma “Par valsts un pašvaldību dzīvojamo māju privatizāciju” (turpmāk – Dzīvojamo māju privatizācijas likums) 28. panta ceturtajā daļā noteikts, ka privatizējamai dzīvojamai mājai funkcionāli nepieciešamo zemes gabalu nosaka dzīvojamās mājas privatizācijas sagatavošanas procesā.
Likuma “Par valsts un pašvaldību dzīvojamo māju privatizāciju” (turpmāk - Mājas privatizācijas likums) 28. panta otrajā daļā noteikts, ka, nosakot privatizējamai dzīvojamai mājai funkcionāli nepieciešamo zemes gabalu, ņem vērā normatīvo aktu par vispārīgo teritorijas plānošanu, izmantošanu un apbūvi noteikumus, it sevišķi: esošo apbūvi; apbūves parametrus; pagalmu plānošanas noteikumus; to, lai nodrošinātu piekļuvi, pieejamību transporta infrastruktūrai, nepieciešamo inženierkomunikāciju tīklu u.c.; to, lai pēc privatizējamai dzīvojamai mājai funkcionāli nepieciešamā zemes gabala noteikšanas zemes gabala īpašniekam būtu iespēja izmantot atlikušo zemes gabala daļu atbilstoši noteiktajam lietošanas mērķim.
Saskaņā ar Māju privatizācijas likuma 1. panta 20. punktu, FNZG ir zeme, uz kuras uzcelta dzīvojamā māja, tās uzturēšanai, apsaimniekošanai un funkcionēšanai nepieciešamie infrastruktūras, labiekārtojuma un inženierkomunikāciju elementi.
Ministru kabineta 2015. gada 8. septembra noteikumu Nr. 522 “Privatizējamai dzīvojamai mājai funkcionāli nepieciešamā zemes gabala noteikšanas kārtība” (turpmāk – MK noteikumi Nr. 522)  19. punktā noteikts, ka funkcionāli nepieciešamā zemes gabala projekts ir digitālā veidā vektordatu formātā Latvijas ģeodēzisko koordinātu sistēmā vai, ja nav pieejami vektordati, konkrētā mērogā uz kartogrāfiskās pamatnes, kas attēlo virszemes topogrāfisko situāciju, sastādīts grafiskais materiāls. Projektā norāda funkcionāli nepieciešamā zemes gabala robežu grafisko attēlojumu, funkcionāli nepieciešamā zemes gabala platību, tās zemes vienības kadastra apzīmējumu un robežas grafisko attēlojumu, uz kuras atrodas funkcionāli nepieciešamais zemes gabals vai tā daļa, platību, kādu funkcionāli nepieciešamais zemes gabals vai tā daļa aizņem konkrētajā zemes vienībā, un tās atlikušo platību.

Saskaņā ar MK noteikumu Nr. 522 5. punktu, nosakot funkcionāli nepieciešamo zemes gabalu, papildus šo noteikumu 4. punktā minētajam nosacījumam, ņem vērā arī attiecīgās dzīvojamās mājas stāvu un tajā esošo dzīvokļu skaitu. Minēto noteikumu 3. punktā paredzēts, ka FNZG iekļauj zemi, uz kuras pilnībā vai daļēji atrodas tai piesaistītā dzīvojamā māja, kā arī tās uzturēšanai, apsaimniekošanai un funkcionēšanai nepieciešamie infrastruktūras, labiekārtojuma un komunikāciju elementi, savukārt, MK noteikumu Nr. 522 6. punktā noteikts, ka FNZG var tikt ietverta brīvā zaļā teritorija, kas atbilstoši normatīvajiem aktiem par vispārīgo teritorijas plānošanu, izmantošanu un apbūvi nav uzskatāma par publisko ārtelpu.
MK noteikumu Nr. 522 12. punktā noteikts, ka, nosakot funkcionāli nepieciešamo zemes gabalu, no tā nodrošina piekļuvi ielai, ceļam vai piebrauktuvei. Attiecīgo ielu, ceļu vai piebrauktuvi drīkst iekļaut funkcionāli nepieciešamajā zemes gabalā, ja tie atbilstoši normatīvajiem aktiem par vispārīgo teritorijas plānošanu, izmantošanu un apbūvi nav uzskatāmi par publisko ārtelpu.
Saskaņā ar Ogres novada pašvaldības 2018. gada 21. jūnija saistošo noteikumu Nr. 12/2018 “Lokālplānojums kā Ogres novada teritorijas plānojuma grozījumi aizsargājamās apbūves teritorijās Ogres pilsētas centrā un tām piegulošajām teritorijām. Teritorijas izmantošanas un apbūves noteikumi” (turpmāk – Lokālplānojums) grafisko pielikumu “Funkcionālais zonējums” Zemes vienība atrodas Jauktas centra apbūves teritorijā (JC). Lokālplānojuma 204. punktā noteikts, ka uz esošajām daudzstāvu daudzdzīvokļu ēkām (ar stāvu skaitu lielāku par 3 stāviem) attiecas Daudzstāvu dzīvojamās apbūves teritoriju (DzD) noteikumi, ciktāl tie nav pretrunā ar Ogres pilsētas vēsturiskā centra apbūves zonas noteikumiem. 

Lokāplānojuma 4.3.1.4. apakšnodaļā noteikti apbūves parametri: apbūves intensitāte līdz 100 %, brīvās zaļās teritorijas rādītājs vismaz 40%. Lokāplānojuma 162. punkts noteic, ka daudzstāvu dzīvojamām ēkām minimālo zemes vienības platību nosaka pēc funkcionālās nepieciešamības, nodrošinot intensitātes, brīvās zaļās teritorijas rādītāju un teritoriju, kas nepieciešama autostāvvietu ierīkošanai (vismaz viena autostāvvieta uz katru dzīvokli) ievērošanu.

Atbilstoši Ministru kabineta 2013. gada 30. aprīļa noteikumu Nr. 240 ”Vispārīgie teritorijas plānošanas, izmantošanas un apbūves noteikumi” (turpmāk – MK 240) 116. punktam Dzīvojamai mājai noteiktajam FNZG ar platību 1450 m2 aprēķināta apbūves intensitāte – 168 % un brīvā zaļā teritorija 39%. Komisija secina, ka apbūves intensitāte ir pārāk liela, tādējādi nepieciešams pārskatīt dzīvojamās mājas FNZG, to paplašinot. Lai izpildītu Lokālplānojuma prasības attiecībā uz apbūves intensitāti, proti, 100%, zemes vienības platībai būtu jābūt 2450 m2. 

Vērtējot iespējas palielināt FNZG platību līdz Lokālplānojumā noteiktajam optimālajam rādītājam, Komisija ņem vērā vēsturisko apstākļu kopumu, proti, apkārtējā apbūve raksturojas ar vēsturiski nelieliem un blīvi izvietotiem zemes gabaliem, kas objektīvi ierobežo brīvas, neapbūvētas zemes pieejamību.

Vienlaikus Komisija konstatē, ka uz zemes gabala atrodas inženiertehniskās apgādes būve – transformatora apakšstacija. Vērtējot FNZG paplašināšanas iespējas, Komisija secina, ka platības palielināšana nevar tikt veikta uz transformatora aizņemtās zemes rēķina. Transformators ir patstāvīgs, specifisks infrastruktūras objekts, kura primārā funkcija ir nodrošināt kopējo inženiertīklu apgādi. Ministru kabineta 2013. gada 30. aprīļa noteikumu Nr. 240 “Vispārīgie teritorijas plānošanas, izmantošanas un apbūves noteikumi” 11.1. apakšpunkts noteic, ka prasības par zemes vienības minimālo platību nav attiecināmas, ja zemes vienība nepieciešama inženierbūvju infrastruktūras nodrošināšanai. Tādējādi secināms, ka transformatoru apakšstacijai piesaistāmā zemes vienība var būt mazāka kā noteikts Lokālplānojumā. 

MK noteikumu Nr. 522 14. punkts noteic, ka, nosakot funkcionāli nepieciešamo zemes gabalu, zemes īpašniekam izdala atlikušo zemes gabala daļu, kas atbilst attiecīgās pašvaldības teritorijas plānojumā noteiktajiem teritorijas izmantošanas un apbūves nosacījumiem.
Tāpat Komisija vērtē arī zemes īpašniekam atstājamo zemes vienības platību. Ja zemes vienībai atstātu Lēmumā noteikto FNZG, zemes īpašniecei paliekošā zeme sastādītu aptuveni 9 m platu un 50 m garu zemes strēli. Ņemot vērā Ogres novada pašvaldības 2012. gada 21. jūnija saistošo noteikumu Nr. 16/2012 “Ogres novada teritorijas izmantošanas un apbūves noteikumi” prasības attiecībā uz minimālajiem attālumiem līdz kaimiņu zemes vienību robežām un būvnormatīvu prasības par ugunsdrošības atstarpēm starp būvēm, atlikušais platums nepieļauj racionālu un ekspluatējamu būvju būvniecību bez kaimiņu saskaņojuma un speciālu kompensējošo ugunsdrošības pasākumu (ugunsaizsardzības sienu) izbūves. Ne vienai no Lokālplānojumā paredzētajām funkcijām (t.sk. komercapbūvei, pakalpojumu objektiem u.c.) uz 9 m platas joslas nav iespējams vienlaikus nodrošināt normatīvos prasīto vides pieejamību, autostāvvietas, operatīvā transporta piekļuvi un inženierkomunikāciju novietojumu. Līdz ar to atstājamajai zemes strēlei nav iespējams noteikt patstāvīgu, pašvaldības teritorijas plānojumam atbilstošu un praktiski realizējamu izmantošanas mērķi. 

Saskaņā ar Administratīvā procesa likuma 13. pantā nostiprināto tiesību normu saprātīgas piemērošanas principu, iestādei, piemērojot tiesību normas, ir jāgūst tiesiski un lietderīgi rezultāti. Tāpat, ievērojot Administratīvā procesa likuma 6. pantā noteikto vienlīdzības principu un samērīguma principu, Komisijai ir pienākums pieņemt tādu lēmumu, kas pēc iespējas mazāk ierobežo citu tiesību subjektu  intereses, vienlaikus sasniedzot leģitīmo mērķi. Zemes iekļaušana mājas FNZG sastāvā, ja tā tiek izmantota visas apkaimes kritiskajai infrastruktūrai (transformatoram), neatbilstu FNZG noteikšanas mērķim un tiesiskajai būtībai.

Lai pēc iespējas novērstu pārmērīgo apbūves intensitāti un tuvinātos Lokālplānojuma prasībām, neaizskarot trešo personu un infrastruktūras objektu intereses, Komisija pārskata dzīvojamai mājai funkcionāli nepieciešamo zemes gabalu, palielinot to līdz maksimāli iespējamajam apjomam konkrētajā situācijā, pilnībā izslēdzot no šī apjoma zemi zem transformatora apakšstacijas. 

Ņemot vērā iepriekš minēto, Komisija FNZG robežu plāno pa iebraucamā ceļa malu transformatora pusē līdz zemes vienības robežai, pārējās FNZG robežas sakrīt ar zemes vienības robežu. Tādējādi tiek iegūts Dzīvojamās mājas FNZG 1937 m2 platībā, kurā aptuvenā apbūves intensitāte 126%, aptuvenā brīvā zaļā teritorija 54%, kā arī zemes vienība transformatora apkalpošanai 112 m2 platībā. 

Komisija precizēto plāna projektu kopā ar vēstuli Nr. KO.5-2/44 “Par daudzdzīvokļu dzīvojamai mājai Grīvas prospektā 4, Ogrē, Ogres nov., funkcionāli nepieciešamo zemesgabalu” 2026. gada 23. septembrī nosūtīja Dzīvojamās mājas dzīvokļu īpašnieku pilnvarotām personām un Zemes vienības īpašniekiem, aicinot atkārtoti izvērtēt un sniegt viedokli par Komisijas izstrādāto koriģēto plāna projektu.

Komisija 2026. gada 20. oktobrī saņēma Zemes īpašnieku vēstuli (reģistrēta Pašvaldībā ar Nr. 2-4.2/328), kurā viņas informē, ka viņām nav iebildumu pret Komisijas sagatavoto plānu un FNZG paplašināšanu Dzīvojamai mājai. Dzīvojamās mājas dzīvokļu īpašnieku viedoklis 2026. gada 23. septembra vēstulē Nr. KO.5-2/44 noteiktajā termiņā Komisijā nav saņemts.

Ņemot vērā minēto, pamatojoties uz likuma “Piespiedu dalītā īpašuma privatizētajās daudzdzīvokļu mājās izbeigšanas likums” 5. panta ceturto un sesto daļu, likuma “Par valsts un pašvaldību dzīvojamo māju privatizāciju” 28. pantu, 2015. gada 8. septembra noteikumu Nr. 522 “Privatizējamai dzīvojamai mājai funkcionāli nepieciešamā zemes gabala noteikšanas kārtība” 2., 3., 5., 6., 9., 10., 11., 12., 13., 16., 19. punktu, Ogres novada pašvaldības saistošo noteikumi Nr. 6/2023 “Par dzīvojamai mājai funkcionāli nepieciešamā zemes gabala pārskatīšanu” 14.2 apakšpunktu, 

Komisija nolemj:

1. Noteikt daudzdzīvokļu dzīvojamai mājai ar kadastra apzīmējumu 7401 001 0470 001 un adresi Grīvas prospektā 4, Ogrē, Ogres nov., funkcionāli nepieciešamo zemesgabalu 0,1937 ha platībā no zemes vienības ar kadastra apzīmējumu 7401 001 0470 atbilstoši plāna projektam (veicot kadastrālo uzmērīšanu, zemes vienības platība var tikt precizēta).

2. Lēmumu publicēt Ogres novada pašvaldības tīmekļvietnē www.ogresnovads.lv.

3. Funkcionāli nepieciešamā zemesgabala plāna projektu virzīt apstiprināšanai Ogres novada pašvaldības domē.

